WASHINGTON. Americký viceprezident Joe Biden a minister zahraničných vecí John Kerry lobujú medzi členmi Kongresu v snahe presadiť schválenie plánov americkej vlády na poskytnutie vojenskej pomoci povstalcom v Sýrii.
Republikáni i demokrati v Kongrese sa totiž zhodne obávajú, že zbrane skončia v rukách islamistických militantov, a upozorňujú, že táto forma pomoci aj tak nepovedie k vyváženiu pomeru síl s armádou sýrskeho prezidenta Bašára Asada.
Výbory odporúčajú dodávky zbraní odložiť
Agentúra Reuters informovala, že členovia výborov pre kontrolu tajných služieb v oboch komorách Kongresu odporučili Bielemu domu, aby dodávky zbraní sýrskym povstalcom odložil.
Po neverejných schôdzach svojich vedení oba výbory naznačili, že chcú zastaviť financovanie operácie.
Podľa Reuters je v tejto veci nejednotná aj americká vláda a proti poskytnutiu pomoci namietajú i Ústredná spravodajská služba (CIA) a Pentagón.
Biden, ktorého Biely dom veľmi často vysiela do Kongresu na riešenie komplikovaných káuz, v utorok absolvoval sériu rokovaní a telefonických rozhovorov s členmi Kongresu a snažil sa ich presvedčiť, aby podporili plány americkej vlády.
Lobing v prospech podpory sýrskej opozície potvrdil aj hovorca Bieleho domu Jay Carney.
Člen Snemovne reprezentantov za Demokratickú stranu Adam Schiff uviedol, že Kongres je skeptický ohľadom schopnosti USA ručiť za to, v čích rukách zbrane pre sýrsku opozíciu skončia.
Dodal, že Američania sú opatrní, pokiaľ ide o ďalšie angažovanie sa v regióne, ktorý sa zmieta v politickom chaose sprevádzanom nábožensky motivovanými násilnosťami.
"Myslím, že americká verejnosť je veľmi skeptická ohľadom zapojenia sa do ďalšej občianskej vojny," zdôraznil.
O pomoci hovoria od použitia chemických zbraní
Podľa prieskumu verejnej mienky, ktorú v utorok zverejnila agentúra Reuters a inštitút Ipsos, si len 13 percent Američanov myslí, že ich krajina by mala intervenovať v Sýrii.
Tento počet však stúpol na 30 percent, keď odpovedali na otázku, či by súhlasili s americkou intervenciou za predpokladu, že sýrska vláda používa chemické zbrane.
Práve opakovaným použitím chemických zbraní, vrátane plynu sarín, zdôvodnil Biely dom svoje zámery poskytnúť sýrskym povstalcom vojenskú pomoc.
Americkú vládu znepokojujú aj posledné vojenské úspechy Asadovej armády, po ktorej boku bojujú aj jednotky libanonského šiitského hnutia Hizballáh.